## Zakon o izmjenama i dopunama Zakona o sudskom registru

### NN 45/1999 (11.5.1999.), Zakon o izmjenama i dopunama Zakona o sudskom registru

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O SUDSKOM REGISTRU

Proglašavam Zakon o izmjenama i dopunama Zakona o sudskom
registru, koji je donio Zastupnički dom Hrvatskoga državnog
sabora na sjednici 23. travnja 1999.

Broj: 081-99-801/2
Zagreb, 28. travnja 1999.

Predsjednik
Republike Hrvatske
 **dr. Franjo Tuđman,** v. r.

## ZAKON

### O IZMJENAMA I DOPUNAMA ZAKONA O SUDSKOM REGISTRU

Članak 1.

U Zakonu o sudskom registru (»Narodne novine«, broj
1/95., 57/96., 1/98. i 30/99.) članak 41a. mijenja se i
glasi:

»(1) Prijavi za osnivanje društva, uz isprave propisane
Zakonom o trgovačkim društvima i ovim Zakonom, osnivač
društva za koje se podnosi prijava za upis dužan je
priložiti izjavu ovjerovljenu od javnog bilježnika da
ni on ni društvo u kojem ima udjele ili dionice nema nepodmirene
dospjele obveze, te potvrdu ovlaštene pravne osobe koja obavlja
poslove platnoga prometa da ni on ni društvo u kojem ima
udjele ili dionice nema na računima evidentiran nepodmiren
nalog za plaćanje, kao i potvrde Porezne uprave, Hrvatskoga
zavoda za mirovinsko osiguranje i Hrvatskoga zavoda za zdravstveno
osiguranje, da on ni društvo u kojem ima udjele ili dionice
nema nepodmirene obveze na osnovi poreza te doprinosa za mirovinsko,
odnosno zdravstveno osiguranje.

(2) Izjava iz stavka 1. ovoga članka ne smije biti starija
od osam dana računajući od dana podnošenja prijave
i mora sadržavati i podatke o svim računima koje osnivač
ima i pravnim osobama kod kojih se ti računi vode, te popis
svih društava u kojima osnivač, odnosno osnivači
zajedno imaju više od 50% udjela ili dionica, matični
broj poslovnog subjekta (MB) tih tvrtki, kao i podatke o svim
računima tih društava i pravnim osobama kod kojih
se ti računi vode, a potvrda ovlaštene pravne osobe
koja obavlja poslove platnoga prometa, kao i potvrde Porezne uprave,
Hrvatskoga zavoda za mirovinsko osiguranje i Hrvatskoga zavoda
za zdravstveno osiguranje mora se odnositi na osnivača
i na sva društva popisana u izjavi.

(3) Za davanje netočnih podataka u izjavi iz prethodnoga
stavka ovoga članka osnivač društva kazneno
odgovara sukladno odredbama posebnoga zakona.

(4) Izjavu i potvrdu iz stavka 1. ovoga članka nisu dužni
priložiti:

1. Republika Hrvatska, županije, Grad Zagreb, gradovi i općine,

2. Hrvatski fond za privatizaciju,

3. pravne osobe za koje je Vlada Republike Hrvatske donijela Odluku
o sanaciji na temelju Zakona o sanaciji određenih poduzeća,

4. pravne osobe koje sudu donesu potvrdu Ministarstva privatizacije,
odnosno Hrvatskoga fonda za privatizaciju da je pozitivno ocijenjen
elaborat o restrukturiranju te pravne osobe i da se društvo
osniva u postupku restrukturiranja.

(5) Odredba stavka 1. i 2. ovoga članka odnosi se i na
upis promjene osnivača, odnosno članstva u društvu,
te na izvješćivanje suda o promjeni članova
društva.

(6) Ako osnivač društva za koje se podnosi prijava
upisa ne dostavi isprave propisane u stavku 1. i 2. ovoga članka
ili ako on ili društvo iz stavka 2. ovoga članka ima
na računima evidentiran nepodmiren nalog za plaćanje,
sud će rješenjem odbiti upis.«

Članak 2.

Stupanjem na snagu ovoga Zakona prestaje važiti Uredba o
izmjenama i dopunama Zakona o sudskom registru (»Narodne
novine«, br. 30/99.).

Članak 3.

Ovaj Zakon stupa na snagu danom objave u »Narodnim novinama«.

Klasa: 740-13/96-01/01
Zagreb, 23. travnja 1999.

ZASTUPNIČKI DOM
HRVATSKOGA DRŽAVNOG SABORA

Potpredsjednik
Zastupničkog doma
Hrvatskoga državnog sabora
**Vladimir Šeks, dipl. iur.,** v. r.

Zakon, NN 45/1999-874